Document ID: 32008R0313

ΚΑΝΟΝΙΣΜΌΣ (ΕΚ) αριθ. 313/2008 ΤΗΣ ΕΠΙΤΡΟΠΉΣ
της 3ης Απριλίου 2008
σχετικά με παρέκκλιση από τον κανονισμό (ΕΚ) αριθ. 1445/95 όσον αφορά τις απαιτήσεις για την εισαγωγή βοείου κρέατος από τη Βραζιλία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος (1) και ιδίως το άρθρο 32 παράγραφος 1,
Εκτιμώντας τα ακόλουθα:
(1)
Το άρθρο 3 του κανονισμού (ΕΚ) αριθ. 1445/95 της Επιτροπής της 26ης Ιουνίου 1995 για τις λεπτομέρειες εφαρμογής του καθεστώτος των πιστοποιητικών εισαγωγής και εξαγωγής στον τομέα του βοείου κρέατος (2), προβλέπει ότι τα πιστοποιητικά εισαγωγής ισχύουν 90 ημέρες από την ημερομηνία έκδοσής τους.
(2)
Η απόφαση 2008/61/ΕΚ της Επιτροπής, της 17ης Ιανουαρίου 2008, για την τροποποίηση του παραρτήματος II της απόφασης 79/542/ΕΟΚ του Συμβουλίου, σχετικά με τις εισαγωγές νωπού βοείου κρέατος από τη Βραζιλία (3), τροποποίησε τις απαιτήσεις για την εισαγωγή βοείου κρέατος από τη Βραζιλία. Η απόφαση αυτή προβλέπει ότι οι εισαγωγές μπορούν να εξακολουθήσουν να διεξάγονται σε ασφαλή βάση μόνο εάν ενισχυθούν ο έλεγχος και η επιτήρηση των εκμεταλλεύσεων από τις οποίες προέρχονται ζώα επιλέξιμα για εξαγωγή στην Κοινότητα και εάν καταρτιστεί από την Βραζιλία προσωρινός κατάλογος των εν λόγω εγκεκριμένων εκμεταλλεύσεων για τις οποίες παρέχονται ορισμένες εγγυήσεις.
(3)
Κατά τα τελευταία έτη, η Βραζιλία ήταν ο κύριος προμηθευτής βορείου κρέατος της κοινοτικής αγοράς, αντιπροσωπεύοντας περίπου τα δύο τρίτα των συνολικών εισαγωγών βοείου κρέατος στην Κοινότητα. Ως αποτέλεσμα της εφαρμογής της απόφασης 2008/61/ΕΚ, οι εμπορευόμενοι οι οποίοι είχαν λάβει, πριν από την έναρξη ισχύος της απόφασης αυτής, πιστοποιητικά εισαγωγής για την εισαγωγή βοείου κρέατος στο πλαίσιο των δασμολογικών ποσοστώσεων εισαγωγής που αναφέρονται στο άρθρο 2 στοιχείο δ) του κανονισμού (ΕΚ) αριθ. 936/97 της Επιτροπής, της 27ης Μαΐου 1997, για το άνοιγμα και τον τρόπο διαχείρισης των δασμολογικών ποσοστώσεων για τα βόεια κρέατα εκλεκτής ποιότητας, νωπά, διατηρημένα με απλή ψύξη ή κατεψυγμένα και για το κατεψυγμένο κρέας βουβάλου (4), στον κανονισμό (ΕΚ) αριθ. 529/2007 της Επιτροπής, της 11ης Μαΐου 2007, για το άνοιγμα και τον τρόπο διαχείρισης δασμολογικής ποσόστωσης εισαγωγής κατεψυγμένου βοείου κρέατος του κωδικού ΣΟ 0202 και προϊόντα του κωδικού 0206 29 91 (1η Ιουλίου 2007 έως 30 Ιουνίου 2008) (5) και στον κανονισμό (ΕΚ) αριθ. 545/2007 της Επιτροπής, της 16ης Μαΐου 2007, σχετικά με το άνοιγμα και τη διαχείριση εισαγωγικής δασμολογικής ποσόστωσης για κατεψυγμένο βόειο κρέας που προορίζεται για μεταποίηση (1η Ιουλίου 2007 έως 30 Ιουνίου 2008) (6), αντιμετωπίζουν ορισμένες πρακτικές δυσκολίες για την εισαγωγή των προϊόντων εντός της κανονικής περιόδου ισχύος των πιστοποιητικών εισαγωγής. Λόγω των ειδικών αυτών περιστάσεων, πρέπει να παραταθεί προσωρινά η ισχύς των πιστοποιητικών έως το τέλος της περιόδου δασμολογικής ποσόστωσης εισαγωγής.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 3 του κανονισμού (ΕΚ) αριθ. 1445/95, για την περίοδο δασμολογικής ποσόστωσης εισαγωγής από την 1η Ιουλίου 2007 έως τις 30 Ιουνίου 2008, τα πιστοποιητικά που εκδίδονται σύμφωνα με το άρθρο 2 στοιχείο δ) του κανονισμού (ΕΚ) αριθ. 936/97, τον κανονισμό (ΕΚ) αριθ. 529/2007 και τον κανονισμό (ΕΚ) αριθ. 545/2007 θα ισχύουν μέχρι τις 30 Ιουνίου 2008.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Απριλίου 2008.

Labels: 3
17
18